CELEX: 32019D1017
Language: lt
Date: 1560470400000
Title: 2019 m. birželio 14 d. Tarybos sprendimas (ES) 2019/1017 dėl pozicijos, kurios Europos Sąjungos vardu turi būti laikomasi Tarptautinės alyvuogių tarybos narių taryboje dėl Gruzijos Vyriausybės prisijungimo prie 2015 m. Tarptautinio susitarimo dėl alyvuogių aliejaus ir valgomųjų alyvuogių sąlygų

21.6.2019   
               
               
                  LT
               
               
                  Europos Sąjungos oficialusis leidinys
               
               
                  L 165/66
               
            
         TARYBOS SPRENDIMAS (ES) 2019/1017
         2019 m. birželio 14 d.
         dėl pozicijos, kurios Europos Sąjungos vardu turi būti laikomasi Tarptautinės alyvuogių tarybos narių taryboje dėl Gruzijos Vyriausybės prisijungimo prie 2015 m. Tarptautinio susitarimo dėl alyvuogių aliejaus ir valgomųjų alyvuogių sąlygų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 3 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     2016 m. lapkričio 18 d. Jungtinių Tautų būstinėje Niujorke Sąjungos vardu, laikantis Tarybos sprendimo (ES) 2016/1892 (1), pasirašytas 2015 m. Tarptautinis susitarimas dėl alyvuogių aliejaus ir valgomųjų alyvuogių (toliau – Susitarimas) su sąlyga, kad jis bus sudarytas vėliau. Susitarimas pagal jo 31 straipsnio 2 dalį laikinai įsigaliojo 2017 m. sausio 1 d.;
                  
               
                     (2)
                  
                  
                     Susitarimas buvo sudarytas 2019 m. gegužės 17 d. Tarybos sprendimu (ES) 2019/848 (2);
                  
               
                     (3)
                  
                  
                     pagal Susitarimo 29 straipsnį Tarptautinės alyvuogių tarybos narių taryba (toliau – narių taryba) nustato Vyriausybės prisijungimo prie Susitarimo sąlygas;
                  
               
                     (4)
                  
                  
                     Gruzijos Vyriausybė pateikė oficialią paraišką dėl prisijungimo prie Susitarimo. Narių taryba turėtų būti paraginta per būsimą jos sesiją arba taikant narių tarybos sprendimo priėmimo pasikeičiant korespondencija procedūrą nustatyti Gruzijos prisijungimo sąlygas, t. y. dalyvavimo dalis TAT, ir prisijungimo dokumento deponavimo terminą;
                  
               
                     (5)
                  
                  
                     kadangi Gruzija plėtoja tiek su alyvuogių vartojimu, tiek su jų produktų gamyba susijusius sektorius, taigi jos prisijungimas tam tikromis sąlygomis galėtų sustiprinti TAT, visų pirma dėl to, kad siekiant išvengti prekybos kliūčių bus suvienodinti nacionalinės ir tarptautinės teisės aktai, susiję su alyvuogių produktų savybėmis;
                  
               
                     (6)
                  
                  
                     tikslinga nustatyti poziciją, kurios Sąjungos vardu turi būti laikomasi narių taryboje, nes sprendimai, kuriuos ketinama priimti, turės teisinę galią Sąjungoje visų pirma dėl to, kad jie paveiks sprendimų priėmimo pusiausvyrą narių taryboje tais atvejais, kai pagal Susitarimo 10 straipsnio 4 dalį sprendimai priimami ne bendru sutarimu,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi Tarptautinės alyvuogių tarybos narių taryboje per būsimą jos sesiją arba taikant narių tarybos sprendimų priėmimo pasikeičiant korespondencija procedūrą dėl Gruzijos Vyriausybės prisijungimo prie Susitarimo sąlygų, išdėstyta priede.
         
         
            2 straipsnis
            Šis sprendimas įsigalioja jo priėmimo dieną.
         
         
            Priimta Liuksemburge 2019 m. birželio 14 d.
            
               
                  Tarybos vardu
               
               
                  Pirmininkas
               
               E.O. TEODOROVICI
            
         
         
            (1)  2016 m. spalio 10 d. Tarybos sprendimas (ES) 2016/1892 dėl 2015 m. Tarptautinio susitarimo dėl alyvuogių aliejaus ir valgomųjų alyvuogių pasirašymo Europos Sąjungos vardu ir jo laikino taikymo (OL L 293, 2016 10 28, p. 2).
         
            (2)  2019 m. gegužės 17 d. Tarybos sprendimas (ES) 2019/848 dėl 2015 m. Tarptautinio susitarimo dėl alyvuogių aliejaus ir valgomųjų alyvuogių sudarymo Europos Sąjungos vardu (OL L 139, 2019 5 27, p. 1).
      
      
         
            PRIEDAS
            Sąjunga turi pritarti Gruzijos Vyriausybės prisijungimui prie Susitarimo per būsimą narių tarybos sesiją arba taikant narių tarybos sprendimų priėmimo pasikeičiant korespondencija procedūrą su sąlyga, kad Gruzijos dalyvavimo dalys bus apskaičiuotos pagal Susitarimo 11 straipsnyje nurodytą formulę ir kad prisijungimo dokumento deponavimo terminas suteiks galimybę Gruzijai netrukus prisijungti prie Susitarimo. Jei dokumento deponavimas būtų atidėtas, narių tarybai priimant vėlesnius sprendimus Sąjunga gali pritarti, kad dokumento deponavimo laikotarpis būtų pratęstas.